### NN 157/2023 (28.12.2023.), Odluka o porezima Općine Novigrad

Općina Novigrad

2470

Na temelju članka 35. Zakona o lokalnoj i područnoj (regionalnoj) samoupravi (»Narodne novine« br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 42. stavka 1. Zakona o lokalnim porezima (»Narodne novine« br. 115/16, 101/17, 114/22 i 114/23) i članka 30. Statuta Općine Novigrad (»Službeni glasnik Zadarske županije« br. 08/13 i »Službeni glasnik Općine Novigrad« br. 4/21), Općinsko vijeće Općine Novigrad, na svojoj 25. sjednici održanoj 12. prosinca 2023. godine, donijelo je

ODLUKU

O POREZIMA OPĆINE NOVIGRAD

I. OPĆE ODREDBE

Članak 1.

Ovom se Odlukom propisuju vrste poreza koji pripadaju Općini Novigrad, obveznici plaćanja, porezna stopa i osnovica, nadležno porezno tijelo za utvrđivanje i naplatu poreza, te način obračuna i plaćanja poreza u skladu sa Zakonom o lokalnim porezima.

Članak 2.

Općina Novigrad uvodi sljedeće poreze:

1. porez na potrošnju,

2. porez na kuće za odmor.

II. POREZ NA POTROŠNJU

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine Novigrad.

Članak 4.

Obveznik poreza na potrošnju iz članka 3. ove Odluke je pravna i fizička osoba koja pruža ugostiteljske usluge, a koji se nalaze na području Općine Novigrad.

Članak 5.

Osnovica za porez na potrošnju iz članka 3. ove Odluke je prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Članak 6.

Porez na potrošnju plaća se po stopi od 3 %.

Članak 7.

Obračunsko razdoblje poreza na potrošnju je od prvog do posljednjeg dana u mjesecu.

Članak 8.

Porez na potrošnju iskazuje se na Obrascu PP-MI-PO i predaje do 20. dana u mjesecu za prethodni mjesec nadležnoj ispostavi Porezne uprave prema sjedištu odnosno prebivalištu ili uobičajenom boravištu poreznog obveznika zbirno za sve poslovne prostore, na način da se na obrascu iskažu podaci za svaki grad/općinu pojedinačno. Obračunati porez na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

III. POREZ NA KUĆE ZA ODMOR

Članak 9.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Novigrad.

Obveza plaćanja poreza na dohodak s osnove obavljanja djelatnosti iznajmljivanja stanova, soba i postelja putnicima i turistima te organiziranja kampova prema odredbama posebnog propisa o porezu na dohodak nema utjecanja na utvrđivanje statusa kuće za odmor.

Članak 10.

Porez na kuće za odmor plaća se godišnje, u iznosu od 4,00 EUR/m² korisne površine kuće za odmor.

Članak 11.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se niti na kuće za odmor za vrijeme dok su u njima smješteni prognanici i izbjeglice te na odmarališta u vlasništvu Općine Novigrad koja služe za smještaj djece u dobi do 15 godina starosti.

Članak 12.

Obveznici poreza na kuće za odmor moraju nadležnom poreznom tijelu dostaviti podatke o kućama za odmor, koji se odnose na mjesto gdje se nalaze ti objekti, te korisnu površinu, kao i podatke o poreznom obvezniku, najkasnije do 31. ožujka godine za koju se utvrđuje porez na kuće za odmor. Porez na kuće za odmor plaća se u roku 15 dana od dana dostave rješenja o utvrđivanju tog poreza.

IV. PROVEDBENE ODREDBE

Članak 13.

Nadležno porezno tijelo za utvrđivanje i naplatu poreza iz članka 2. ove odluke je Ministarstvo financija, Porezna uprava.

Članak 14.

Općina Novigrad poslove utvrđivanja, evidentiranja, nadzora, naplate i ovrhe radi naplate općinskih poreza propisanih ovom Odlukom, u cijelosti prenosi na Ministarstvo financija, Poreznu upravu. Poreznoj upravi za obavljanje poslova iz ovog članka pripada naknada u iznosu 5 % ukupno naplaćenih prihoda.

Članak 15.

Porezna uprava je dužna do 15. u mjesecu, za prethodni mjesec, Općini Novigrad dostavljati zbirna izvješća o utvrđenim i naplaćenim porezima.

Članak 16.

Ovlašćuje se nadležna organizacija platnog prometa zadužena za raspoređivanje javnih prihoda da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.

V. PRIJELAZNE I ZAVRŠNE ODREDBE

Članak 17.

Kaznene i prekršajne odredbe, te odredbe o naplati, ovrsi, zastari, obnovi postupka, žalbenom postupku i druge postupovne odredbe propisane Općim poreznim zakonom i Zakonom o lokalnim porezima jednako se primjenjuju i na poreze propisane ovom Odlukom.

Članak 18.

Postupci utvrđivanja poreza započeti po odredbama Odluka o porezima Općine Novigrad (»Službeni glasnik općine Novigrad« br. 13/22) koji nisu dovršeni do stupanja na snagu ove Odluke, dovršit će se prema odredbama Odluka o porezima Općine Novigrad (»Službeni glasnik Općine Novigrad« br. 13/22).

Članak 19.

Stupanjem na snagu ove odluke prestaje važiti Odluka o porezima Općine Novigrad (»Službeni glasnik Općine Novigrad« br. 13/22).

Članak 20.

Ova Odluka stupa na snagu 1. siječnja 2024. godine i objavit će se u »Službenom glasniku Općine Novigrad«.

Klasa: 410-01/23-01/05

Urbroj: 2198-8-01-23-1

Novigrad, 12. prosinca 2023.

Predsjednik
 Antonio Sinovčić, dipl. ing. el., v. r.